Honderde bykomende polisielede in Wes-Kaap ontplooiLeerlingwetstoepassingsbeamptes is Vrydag in diens geneem as deel van die implementering van ŉ nuwe veiligheidsplan in die Wes-Kaap (Foto: Verskaf) Die Wes-Kaapse regering en die Stad Kaapstad het Vrydag 500 leerlingwetstoepassingsbeamptes in diens geneem as deel van die implementering van ŉ nuwe veiligheidsplan om veral moorde in die dié provinsie te bekamp. Dié leerlingwetstoepassingsbeamptes gaan vanaf Februarie ontplooi word in Wes-Kaapse gemeenskappe wat die meeste deur geweld geraak word. Leerlingbeamptes sal in die eerste paar maande indiensopleiding ondergaan in die gemeenskappe waar hulle ontplooi is. Die opleiding en ontplooiing van dié beamptes is deel van die Wes-Kaapse veiligheidsplan om misdaad in die provinsie te bekamp. Die regering beoog om ’n totaal van 3 000 polisiebeamptes in die provinsie te ontplooi. Die tweede groep leerlingpolisiebeamptes sal na verwagting teen Juliemaand in diens geneem word. “Met hierdie veiligheidsplan beoog ons om die moordsyfer oor die volgende tien jaar te halveer,” sê Albert Fritz, die Wes-Kaapse LUR vir gemeenskapsveiligheid. “Met meer polisiebeamptes wat sigbaar is en beter diens lewer, kan ons meer misdaad bekamp. Ons verantwoordelikheid is nie net om misdadigers van die straat af te hou nie, maar ook om burgers se reg op ’n veilige omgewing te beskerm,” sê burgemeesterskomiteelid JP Smith. Die 500 leerlingwetstoepassingsbeamptes wat vandeesjaar ontplooi gaan word (Foto: Verskaf) Fritz het Alan Winde, die provinsie se premier, en burgemeester, Dan Plato, geprys vir hul leierskap en ondersteuning van die veiligheidsplan. Die eerste kabinetsvergadering oor veiligheid in die Wes-Kaap gaan ook vandeesmaand plaasvind. “Dié vergadering gaan ’n belangrike rol speel in die uiteensetting en implementering van die sosio-ekonomiese ingrypings wat nodig is om die kernoorsake van misdaad te hanteer. Dit sal ook help om gebiede waar misdaad herhaaldelik voorkom, te identifiseer,” sê Fritz. Fritz sê hy is opgewonde om te sien hoe die veiligheidsplan in plek val en hoe die stad en regering kan saamwerk om aandag aan veiligheid in die provinsie te gee.